་ཐོད་དམ་ཏིང་ལ་སོགས་པ་གང་འབྱོར་དུ་བཤམས། དེའི་མདུན་དུ་ཆུ་གཉིས་སྔོན་འགྲོའི་ཉེར་མཆོད་ལྔ་དང་། ཕུད་ཆང་གཙང་མ། ལྷ་མོའི་སྒོས་ཀྱི་སྤོས་ཚིལ་ཆེན་ནམ། ཤ་ཆེན། གུ་གུལ། ཅོང་བཞི། མངལ་ཁྲག་རྣམས་བསྲེས་པའི་བདུག་སྤོས། མ་འབྱོར་ན་གུ་གུལ། རང་གི་མདུན་དུ་སྟེགས་ཇི་ལྟར་རིགས་པ་ལ་རྡོར་དྲིལ། ཌཱ་མ་རུ། ནང་མཆོད་དང་། གཞན་ཡང་རྔ་སིལ། མི་རྐང་གི་གླིང་བུ་སོགས་དགོས་པའི་ཡོ་བྱད་མ་ཚང་བ་མེད་པར་འདུ་བྱའོ། །ཞེས་གསུངས་པ་ལྟར་བཤམས། ཐུགས་དམ་བསྐང་བའི་མདོས་བཤམས་པ་ནི། སླང་ངའམ། ཕུབ་ཀྱི་སྟེང་དུ་གོང་དུ་བཤད་པའི་སྐུ་རྒྱུའི་རི་རབ་ཟླུམ་པོ་བང་རིམ་གསུམ་པའི་སྟེང་དུ་གྲུ་གསུམ་ཁྲག་གི་རྒྱ་མཚོའི་སྟེང་དུ་ལྷ་མོའི་སྐུ་དར་ནག་གི་ན་བཟའ་ཅན་བཞག དེའི་རྒྱབ་ཏུ་སྲོག་ཤིང་ལ་ས་གུར་གནམ་གུར་གཉིས་བརྩེགས་ནང་དར་ལྗང་ཁུས་གཡོགས་པའི་ཕྱིའི་རྩེར་ཙིཏྟ་རིས་བྱ་རོག་སྒྲོའི་ཕོད་ཆེན་བཙུགས། ལྷ་མོའི་མདུན། རིན་ཆེན་ནམ་མཁའ་རི་རབ་ཀྱི་དབུས་སུ་གཟུགས། བང་རིམ་དང་པོའི་ཤར་ལྷོ་ནུབ་བྱང་རྣམས་སུ། དཀར་སྔོ་དམར་སེར་གྱི་ནམ་མཁའ་དང་ནམ་མཁའ་ནག་པོ་རེ། རྒྱང་བུའི་གྲངས་ཀྱང་དེ་མཚུངས་མཚམས་བཞི་ཡང་རྒྱང་ནག་པོ་རེ། བར་མ་ལ་ཤར་དུ་མདའ་གསུམ་དང་། ལྷོ་བྱང་ནུབ་གསུམ་དུ་གཉིས་རེ། མཚམས་བཞི་རེ་རེ། འོག་མ་ལ་འཕང་ནག་འཛུགས་ཚུལ་མདའ་བཞིན་གྱི་རྩེ་མོར་བྱ་ནས་དེར་བསྐྱོན་པ་དང་ཕྱོགས་བཞིར་གླིང་བཞིའི་མདོག་དང་མཐུན་པའི་མདའ་དར་དང་གོང་གི་པགས་ནག་བཅུ་བཞི་མདའ་འཕང་བཀོད་པ་ལྟར་གཟུགས། རི་རབ་ཀྱི་མཐར་མི་ནག་ཡན་ལག་དང་སྐྱེ་མཆེད་རྣམས་དོད་པར་བྱས་པ་གཙོ་མོར་ཁ་བསྟན་ལ་འགོད། དེའི་ཕྱིར་བཤོས་བུ། དེའི་ཕྱིར་འབྲང་རྒྱས་ཀྱིས་བསྐོར། ཀུན་གྱི་མཐའ་ནས་འཇིམ་ནག་གི་ལྕགས་རིས་བསྐོར། སླང་སྣོད་ཡིན་ན་ལྕགས་རི་མི་དགོས། ལྷ་མོའི་གཡོན་སླང་ངའི་ནང་དུ་ངར་མིའི་ཁ་ལྷ་མོ་ལ་བསྟན་པ་ཏིང་ལོ་སྦར་ཆོག་མ་གསུམ་བཅས་བཞག མདོས་ཀྱི་དྲུང་དུ་སྨན་རཀ་དྲག་པོའི་མཆོད་པ་རྣམས་གོང་གཏོར་དྲུང་བཞིན་བཤམས་པ་སྟེ། མདོས་དང་གླུད་བཤམས་པའོ། །འདོན་པའི་རིམ་འདིར་བདག་བསྐྱེད་ཕུར་ཆེན་བྱ་བའི་དབང་དུ་བཏང་ནས་ཐོག་མར་གནས་ཡོ་བྱིན་བརླབས་ཀྱི་རོལ་མོ་བྱིན་འབེབས་རྒྱས་འབྲིང་བསྡུས་གསུམ་གང་རུང་། ཕུར་ཆེན། དབྱངས་ཡོད་མེད་གང་རུང་རིག་འཛིན་བསྐུལ་རྫོགས་པའི་བར་བྱ། ཡི་དམ་ཆོས་སྐྱོང་གཞན་གྱི་གཏོར་བསྔོ་བསྐང་བ་དང་དམག་ཟོར་མའི་གཏོར་བསྔོ་སྒོས་བསྐང་སོགས་གང་དགོས་བྱས་ལ། རྡོར་གླུ། བཀྲ་ཤིས་སྨོན་ལམ་ཕུལ་པའི་ཚོགས་འབུལ་བཤགས་པའི་བར་བྱ། དེ་ནས་རྔ་བརྡུང་དང་བཅས། སངས་རྒྱས་ཐམས་ཅད་འདུས་པའི་སྐུ། །རྡོ་རྗེ་འཛིན་པའི་ངོ་བོ་ཉིད། །ཞེས་སོགས་བླ་མ་སྤྱི་བསྟོད་ཤླཽ་ཀ་གཅིག སྟོན་པ་བླ་མེད་སངས་རྒྱས་རིན་པོ་ཆེ་སོགས་མཆོག་གསུམ་སྤྱི་བསྟོད་ཤླཽ་ཀ་གཅིག དེ་མཚམས་བདག་བསྐྱེད་གང་བྱས་ཀྱི་ཡི་དམ་ལ་བསྟོད་དགོས་པས་འདིར། གྲུ་གསུམ་མཐིང་ནག་སོགས་ཕུར་བསྟོད་ཤླཽ་ཀ་གཅིག ཕན་བདེའི་བསྟན་པ་སྐྱོང་མཛད་ཅིང་སོགས་མགོན་པོ་སྤྱི་བསྟོད་གུར་མགོན་གཟུངས་ཆོག་ནས་འབྱུང་བ་བཞིན་ཤླཽ་ཀ་གཅིག བདུད་བཞི་པོ་ནི་རྣམ་པར་འཇོམས། །དཔའ་བོ་གདུག་པ་འདུལ་མཛད་པ། །རྡོ་རྗེ་གཞོན་ནུར་ཕྱག་འཚལ་ཞིང་། །ཕྱོགས་སྐྱོང་བཅུ་ཡི་ཚོགས་ལ་བསྟོད། །ཅེས་ཤླཽ་ཀ་འཁྱར་བསྡུས་འདི་རྣམས་ཡུག་གཅིག་ལ་བཏང་ནས་ཕྱོགས་སྐྱོང་གི་མཐར་ཚིག་རོལ་བྱ། སྔགས་འཆང་ཆེན་པོའི་དམག་ཟོར་སྒོས་བསྐང་བསྡུས་པ་ནས་འབྱུང་བའི་བཅོམ་ལྡན་གཤིན་རྗེ་གཤེད་སོགས་བསྟོད་པ་ཤླཽ་ཀ་གཅིག་ལ་རྡོ་རྗེ་འཆང་དབང་མའི་དབྱངས་རོལ་ཚར་གཉིས་ཀྱེ་ཀྱེ་མ་གཅིག་སོགས་ནས་འདུར་ཤུར་གང་རུང་། དགྲ་བགེགས་རྩད་ནས་ལ་ཚིག་རོལ་བདེ་གཤེགས་སྤྱི་བསྐུལ་ལམ། དཀོན་མཆོག་སྤྱི་བསྐུལ་རྟ་མགྲིན་ཡང་གསང་ནས་འབྱུང་བ་དེ་འདིར་སྦྱར་བ་ལ་འགལ་བ་ཅུང་ཟད་ཀྱང་མེད་དེ་ཕུར་པ་བསྒྲུབ་པ་བཀའ་བརྒྱད་ཀྱི་གྲས་ཡིན་པས་སོ། །དེས་ན་བདེ་གཤེགས་སྤྱི་བསྐུལ་དཔལ་ལྡན་སེང་གེས་མཛད་པ་འདིར་བྱས་ལ། དབང་ཆེན་ཁྲག་འཐུང་ཞེས་སོགས་ཀྱི་ཚིག་བསྒྱུར་དཔལ་ཆེན་རྡོ་རྗེ་གཞོན་ནུ་འཁོར་དང་བཅས་ཞེས་པ་བསྒྱུར། རྣལ་འབྱོར་བཅོལ་བའི་ལ་ཚིག་རོལ་གསུམ་བརྡུང་བཅས་ཀྱི་མཐར་ཉིས་བརྡེག་འཕར་མ་དུས་མདོས་ནམ་གྲུ་མའི་འོག་བཞིན་བླང་ལ་རྐང་གླིང་གཡབ་དར་སྤོས་དུད་བཅས། སྤྱན་འདྲེན་ཕྱོགས་ཕྱོགས་མ་ཤླཽ་ཀ་གསུམ་ལ་དེ་ཝི་ཀོ་ཊིའི་དབྱངས་ཤླཽ་ཀ་རེའི་མཚམས་སུ་རོལ་མོ་རྐང་གླིང་གཡབ་དར། བེ་ཅོན་ནས་འདུར་ཤུར་གང་རིགས་དམག་ཟོར་ལྷ་མོ་ལ་ཚིག་རོལ་གྱི་མཐར་ཆེམས་བརྡུང་ནག་མོ་གདུག་ཅན་སོགས་ཤླཽ་ཀ་གཅིག་ལ་ཚིག་རོལ་ཆེམས་བརྡུང་གསུམ་བརྡེག་ལེན་ཅན་རོལ་བསྐོར་འབེབས་བཅས། མདོས་ཀྱི་མཆོད་པ་མགོན་པོ་དྲུག་ཅུ་པའི་འགོ་བཞིན་བྱིན་གྱིས་བརླབས་ལ་དགྲ་བགེགས་རྣམས་ཀྱིས་སོགས་ལ་བདུད་རྩི་ལྔ་མཆོད་ཀྱི་གདངས། ལོ་རིམ་ཡིན་ན་འབུལ་གྱི་རྗེས་སུ་འཇིག་རྟེན་བདེ་ཞིང་སོགས་ཤླཽ་ཀ་གཅིག ཨོཾ་ཤྲཱི་ཡེ་དེ་ཝི་མ་ཧཱ་ཀཱ་ལི་ས་པ་རི་ཝ་ར་མ་ཧཱ་རཀྟ་ས་མུ་དྲ་སོགས་བདུད་རྩི་ལྔ་མཆོད་ནང་བཞིན། འོག་གི་ཚིགས་བཅད་སོ་སོའི་མཐར་ཡང་མཚན་སྔགས་འདི་བཞིན་དང་མཆོད་སྔགས་བདུད་རྩི་ལྔ་མཆོད་བཞིན་ཤེས་པར་བྱའོ། །རྒྱུན་དུ་ནི་བཞེས་ནས་མི་མཐུན་རྐྱེན་དབང་བཟློག །ཅེས་སོགས་ལས་འཇིག་རྟེན་བདེ་ཞིང་སོགས་བརྗོད་མི་དགོས། རྐང་གླིང་རྔ་སྒྲའི་འགོར་བཅོམ་དུང་བཅོམ་རོལ་རྐང་གླིང་སོགས་དྲིལ་བུ་དམ་ཚིག་མ་བཞིན། དེའི་དབྱངས་བཅས་ཚིག་རྐང་དང་པོའི་དབྱངས་ལ་རྐང་གླིང་འབུད། ལོ་རིམ་ལ། ཡིད་ལ་འདོད་ཀུན་འགྲུབ་པ་དང་། བཅོལ་བའི་སོགས། དབྱངས་རོལ་ཐམས་ཅད་དྲིལ་བུ་དམ་ཚིག་མ་བཞིན་ནོ། །དེ་ནས་ཕྲ་མོ་སྦོམ་པོ་ནས་སྔགས་བསྔོའི་ཕྲིན་བཅོལ་རྫོགས་པའི་བར་སྒོས་བསྐང་བཞིན། ཆོས་དབྱིངས་སྤྲོས་བྲལ་མ་དབྱངས་བཅས་རྒྱུན་བཞིན། དཔལ་ལྡན་རྩ་བརྒྱུད་སོགས་བཤགས་པ་རྒྱས་པ་དབྱངས་བཅས། མདོས་སྔགས་དྲུག་གི་བྱིན་གྱིས་བརླབས། བཅོམ་དུང་བཅོམ་རོལ་བསངས་བཞིན་བྱས་ལ། བྷྱོཿམ་ནི་དགེས་ཆེན་སོགས་ཤླཽ་ཀ་གཅིག་ལ་ཤར་ཕྱོགས་སྒོ་སྲུང་མའི་དབྱངས་རོལ། མ་ནི་སྐུ་གསུང་སོགས་ནས་འདུར་ཤུར་གང་རུང་། དབང་དུ་བསྡུས་ལ་ཚིག་རོལ། ང་རྒྱལ་བསྐྱེད་པ་ཤླཽ་ཀ་གཅིག་ལ་དེའི་དབྱངས་དང་། སྐྱེ་མེད་མའི་རོལ་མོ་དབྱངས་ཚོ་གཉིས་ཀའི་འགོར་ཧཱུྃ་ང་ང་ཞེས་སྦྱར། ཁྲོ་རྒྱལ་གཤིན་རྗེ་གཤེད་ཅེས་པ་འདིར་བདག་བསྐྱེད་གང་བྱས་ལ་ཚིག་བསྒྱུར་དགོས་པས་ད་ལན། ང་ནི་ཁྲོ་རྒྱལ་ཀི་ལ་ཡ་ཞེས་བསྒྱུར། ང་ནི་ཁམས་གསུམ་ནས། ཡོན་བདག་ལ་ཚིག་རོལ། ཧཱུྃ་ཁམས་གསུམ་ནས། དེ་རིང་སྲིད་གསུམ་ལ་ཚིག་རོལ་བྷྱོཿདེང་འདིར་ནས། བཟློག་བསྒྱུར་ལ་ཚིག་རོལ། མ་མོ་སྲིད་རྒྱལ་ཤླཽ་ཀ་གཅིག་ལ། གཞན་ཡང་མ་འབྲིང་པོ་ནམ་གྲུ་མའི་དབྱངས་རོལ། ཤཱཀྱ་ཐུབ་པ་ནས་རྫས་བདག་ཆེན་མོ་ལ་ཚིག་རོལ། དེ་ནས་ངར་མའི་མདུན་གྱི་ཏིང་ལོ་གསུམ་སྦར་ལ་ཧཱུྃ་བྷྱོཿ གླུད་མཆོག་ནས་བྱིན་བརླབས་པའི་བར་ལ་ཡང་དག་དོན་དུ་མའི་དབྱངས་རོལ། འབྲས་བུ་སྐུ་གསུམ་ནས་སྒྱུར་བྱེད་མའི་དུས་ལ་བབ་ལ་ཚིག་རོལ། འདིར་ཡན་འདུར་ཤུར་གང་རུང་ཡིན། འདི་མན་ཐམས་ཅད་ལ་རྔ་སྟབས་འཕར་བརྡུང་དང་བཅས་ཧཱུྃ་བྷྱོཿ སྣ་ཚོགས་སོགས་ཀྱི་མཐར། མ་མོ་མཁའ་ལྡིང་གི་རྗེས་ཀྱི་རྫས་བདག་ལ་ཚིག་རོལ། ཀྱེ་བྷྱོཿསོགས་ཀྱི་མཐར། བཟློག་བསྒྱུར་ལ་ཚིག་རོལ་ཧཱུྃ་བྷྱོཿ ལྔ་བརྒྱ་སོགས་ཀྱི་མཐའི་བཟློག་བསྒྱུར་ཐམས་ཅད་ལ་ཚིག་རོལ། བྷྱོཿ དཔལ་ལྡན་གཉེན་གྱི་ནས། བཞེས་ཤིག་གི་བར་ལ། ཤྭ་ཐུང་གི་དབྱངས་རོལ་བྷྱོ། དཔལ་ལྡན་གཉན་གྱི་རེ་མ་ཏི། འབར་བ་མི་བྱེད་སོགས་ནས། ཕྱི་འཁོར་སྐྱོང་ཞིང་གི་མཐའི་རྫས་བདག་ལ་ཚིག་རོལ། ཀྱེ་བྷྱོཿརི་ཏི་མགོ་ཡག་ནས། ཡོན་བདག་དྲིན་ལན་ལ་ཚིག་རོལ། ཧཱུྃ་བྷྱོཿ གསང་ཆེན་ནས་དམ་ཚིག་ཉམས་ཆགས་བསྐང་ལ་ཚིག་རོལ། འདི་གྲས་ཐོད་རྔ་རྐང་གླིང་སྒྲ་ཡིས་མཆོད་ལ་རྐང་གླིང་གདངས་བཅས། དེ་ནས་ཞྭ་གྱོན་ལ། ཧཱུྃ་བྷྱོཿ དཔལ་ཆེན་ནས། མི་མཐུན་ཞེས་པ་ཐམས་ཅད་ལ། ཚིག་རོལ་ཆེ་གསུམ། དགུ་བརྡུང་གསུམ་ཆེ་གཅིག་རྣམས་ལ་རྐང་གླིང་། བྱང་གི་མཐའི། མི་མཐུན་ཚིག་རོལ་དགུ་བརྡུང་གསུམ་ཆེ་གཅིག་རྣམས་རྫོགས་ནས། ཆེམས་བརྡུང་གསུམ་བརྡེག་ལེན་ཅན། དཔལ་ལྡན་ལྷ་མོ་རེ་མ་ཏི་སོགས་སངས་རྒྱས་བསྟན་སྲུང་མ་རྒྱས་པར་བཞིན། འདོད་པའི་དོན་ཀུན་འགྲུབ་གྱུར་ཅིག་གི་རྗེས་སུ། རོལ་མོ་བླངས་ལ་དགུ་བརྡུང་གཉིས། སྒོས་བསྐང་གི་བཟློག་པ་རྒྱས་པ། དགུ་བརྡུང་ཆེམས་བརྡུང་དཀར་དུང་ལ་དྲག་དུང་ཟངས་དུང་ལ་ཏིལ་གསུམ་བརྡེག་ལེན་ཅན། སྤྱི་བསྟབས་སོགས་འཕྲོས་རྣམས་རྒྱུན་བཞིན་ནོ། །འཛུགས་མདོས་ཡིན་ན། དཔལ་ཆེན་མགོན་པོ་སོགས་ཕྱོགས་བཞིའི་བསྐུལ་རྫོགས་ནས་གང་དུ་འཛུགས་ས་དེར་བསྐྱལ་གྲུབ་ནས་བསྟོད་བཟློག་སོགས་བྱ། གཏོར་མདོས་ཡིན་ན་གཏོར་འབུལ་དང་མཉམ་དུ་ཕྱིར་རི་རྩེ་སོགས་སུ་བསྐྱལ། འདི་བདག་བསྐྱེད་ཕུར་ཆེན་བྱས་པའི་དབང་དུ་བཏང་ནས་བསྒྲལ་མཆོད་ལྷག་མ་བསྟན་སྐྱོང་རྣམས་ཉིན་རྗེས་མ་ལ་བྱ་དགོས་པས་དེ་ཉིན་བསྒྲལ་མཆོད་རྫོགས་ནས་མདོས་གཞུང་བཟློག་པ་བཅས་བཏང་མཐར་ལྷག་མ་སྤྱི་བསྟབས་བསྟན་སྐྱོང་སོགས་བྱའོ། །ཞེས་པའང་ས་སྐྱ་པ་ཀུན་བློས་བྲིས། ཡང་གཏོར་འབུལ་ཕྱིར་བྱེད་པ་དང་ཆབས་ཅིག མདོས་འབུལ་བ་སྤྲོ་ན། ལྷག་མའི་དབང་ཕྱུག་མ་རྫོགས་པའི། བཅོལ་པའི་ཕྲིན་ལས་བསྒྲུབ་པར་མཛོད་ཀྱི་རྗེས་སུ་གསུམ་བརྡེག་ལེན་ཅན་བླངས། རང་རང་གི་གྲལ་ནས་ལངས་ལ། ལས་ཀྱི་རྡོ་རྗེ་སོགས་ཀྱིས་ཐོག་མར་གསེར་སྐྱེམས། མཆོད་གཏོར། བསྟན་སྐྱོང་གི་གཏོར་མ་སོགས་ཁྱེར་མི་བསྒྲིགས་པའི་རྗེས་སུ་མདོས་གླུད་རྣམས་སྒོ་ཕྱོགས་ལ་ཞལ་བསྒྱུར་ནས་ཁྱེར་ཆོག་བྱ། རེ་མ་ཏི་དང་བདུད་འདུལ་མའི་དབྱངས་ལེ་ཚན་གཞུང་རྣམས་དང་བཅས་པ་རྫོགས་ནས། བཞི་བརྡུང་རྗེས་མ་རིམ་མྱུར་དང་བསྟུན་ལྷག་འགྲོས་ཀྱིས་ལྷག་མ་འདི་གཏོར་མ་སྒོའི་ཕྱིར་ཐོན་པ་དང་རོལ་མོ་དེ་ཁའི་མུར་སྒང་དུང་དང་སརྦ་ཨ་ན་ཡའི་སྔགས། དེ་ནས་རྐང་གླིང་གཡབ་དར་གཏོར་བཟློག་བཞིན་རོལ་མོ་དེ་ཁའི་མུ་ནས་ཕྱིར་ཐོན་རན་པ་དང་དར་མདུང་རྒྱ་གླིང་སྤོས་ཕོར་བ་གོང་གི་ལྷག་གཏོར་གྱི་རྗེས་སུ་མཆོད་གཏོར་མདོས་རྔ་རོལ་སོགས་ཕྱིན་ལ་མཚམས་མཚམས་སུ་སྒང་དུང་དང་རྐང་གླིང་གཡབ་དར་བྱ་ཞིང་གསེར་སྐྱེམས་གཏོར། ཕྱི་རོལ་ཇི་ལྟར་རིགས་པར་ལྷག་མ་གཏོར་མདོས་རྣམས་བཞག རྔ་རོལ་གྲལ་བསྒྲིགས་ཚར་བ་དང་ཆེམས་བརྡུང་གི་རྗེས་སུ་གསུམ་བརྡེག་ལེན་ཅན། དེ་ནས་འཕར་ཆེན་གཅིག འཐེན་རྐང་གཉིས། ལྔ་བརྡེག འཐེན་རྐང་ཆེ་གཅིག པུ་ཏྲ་བསྐུལ་རྒྱུན་བཞིན་ལ་རོལ་མོ་ཐམས་ཅད་ལ་རྐང་གླིང་སྒང་དུང་ཆིག་བརྡུང་གི་མུ་ནས་མདོས་སྐྱེལ་ས་དེར་ཕྱིན་གྲལ་གོང་བཞིན་བསྒྲིགས་ཚར་རྗེས། སྒང་དུང་བཅུ་བཞི་བརྡེག་སོགས། ཇ་ཡོད་ན་བཅོམ་དུང་བཅོམ་རོལ་སོགས་རྒྱུན་བཞིན། མེད་ན་སྤྱི་བཏབ་ནམ་མཁའ་འབྲུག་སྒྲའི་དབྱངས་ཚུགས་ལ། གོང་ལྟར་གཏོར་འབུལ་གྱི་མཐའི་བླ་མེད་མའི་རོལ་མོ་གསུམ་བརྡེག དེ་ནས་ཆེ་གཅིག་ཉིས་བརྡེག་ལེན་མེད། དམག་ཟོར་མའི་སྒོས་བསྟབས་ལ་ངེད་རང་དྲན་སྐབས་ཐམས་ཅད་དབང་སྡུད་མའི་དབྱངས་མཛད་སྲོལ་འདུག་ཀྱང་དེ་མ་ཡིན་ཏེ། གལ་ཏེ་ཐམས་ཅད་དབང་སྡུད་མའི་དབྱངས་ཡིན་ན། བྷྱོཿཝཱ་ཝཱ། དཔལ་ལྡན་ཞེས་འབྱུང་རིགས་པ་དང་། དེའི་སྔོན་དུ་འགྲོ་བའི་སྤྱི་བསྟབས་དཔལ་ལྡན་གྲུ་འཛིན་མར་ཡང་དེ་དང་གཉིས། གཉིས་མེད་མའི་དབྱངས་འཇོག་མི་དགོས་པས། ད་ལྟ་དམག་ཟོར་མའི་སྒོས་བསྟབས་ཀྱི་ཚེ་སྤྱི་བསྟབས་ལ་དཔལ་ལྡན་གྲུ་འཛིན་མ་ངེས་པར་མཛད་པ་ནི། དམག་ཟོར་མའི་སྒོས་བསྟབས་ལ་དེ་དང་གཉིས་མེད་མ་ཡིན་ནོ། །ཞེས་སྟོན་བྱེད་ལ་ཐེ་ཚོམ་མེད་པས། དེས་ན་དམག་ཟོར་མའི་སྒོས་བསྟབས་ཀྱི་དབྱངས་ནི་དེ་དང་གཉིས་མེད་མ་ཡིན་པས་ཤླཽ་ཀ་གཅིག་དང་། དེ་ནས་ཚིག་རྐང་ལྔ། ཡང་ཚིག་རྐང་ལྔ་བཅས་གསུམ་ལ་དེ་དང་གཉིས་མེད་མའི་དབྱངས་རོལ་ཚར་གསུམ་འདིར་གཤེགས་མ་ལ་མི་ཕམ་མའི་མ་བྷྱོཿམ་བཅུག་སྟེ། ད་བཅོལ་ལེགས་པའི་གསོལ་འདེབས་ཆེན་པོར་དབུལ་བར་ལ་མ་བྷྱོཿམའི་དབྱངས་རོལ་ཚར་གསུམ། དཔོན་སློབ་སྲུང་ཞིང་མན་རྒྱུན་བཞིན་འདུར་ཤུར་གང་རུང་གི་རོལ་མོ་རྐང་གླིང་བཅས་ཀྱི་མཐར་ཆེམས་བརྡུང་ལན་གཉིས། དྲག་དུང་ལན་གཉིས་ཀྱི་རྗེས་མར་རྐང་གླིང་བཅས་ལྷག་གཏོར་ཕུད་ཆང་གཏོར་བསྔོ་དང་བསྐང་བའི་གཏོར་མ་ཕུལ། མདོས་མ་བསྒྱེལ་བ་དྲང་པོར་བཞག་པ་དེ་ཉིད་ཀྱི་མཐའ་ནས་ཤིང་གིས་བསྐོར་མ་མེ་སྦར་ཏེ་ཞུགས་སུ་ཕུལ་བས་འགད་གཙང་། ཞུགས་མེ་བཞེས་པ་འཇིམ་སྐུ་དང་གླུད་སྲོག་ཆགས་ཀྱི་གཟུགས་འགྲོས་རྣམས་ཆུས་སྦྱངས། དེ་ལྟར་རུང་བའི་ཤེས་བྱེད་ཀྱང་སྦྱིན་བསྲེག་དང་། ཟོར་མདོས་མེར་སྦྱོང་བར། སྐུ་དང་སཱཙྪ་ཆུ་སྦྱོངས་བ་དེ་ཉིད་ཀྱི་རིགས་འགྲེས་ཤེས། འདི་མན་ལ་རྐང་གླིང་མི་དགོས། དེ་ནས་རྔ་རོལ་བཞག་བསྟན་སྐྱོང་གི་འགོའི་ཚིག་ལྷུག་དང་། ཡང་རྔ་རོལ་བྱས་ལ་བསྟན་སྐྱོང་གི་དབྱངས་དང་རོལ་མོ་སོགས་རྒྱུན་བཞིན། ཕུར་པའི་གཙོར་གཏོར་གྱི་སྨད་དང་བསྟན་སྐྱོང་གི་གཏོར་མ་ཕུད་ཆང་བཅས་ཕུལ། ཆེམས་བརྡུང་རྫོགས་མཐར། སྦྲཾ་སྦྲཾ་གཅིག་གཉིས་གསུམ་ཞེས་དང་། ཚིག་བརྡུང་གི་མུ་ནས་སྒྲུབ་ཁང་ཕྱོགས་སུ་ལོག་ལ། མཚམས་མཚམས་སུ་སྒང་དུང་རེ་འབུད་ཅིང་། བདེ་ཡང་ལྟ་བུར་སླེབས་པ་དང་བྱང་ཕྱོགས་སུ་ཁ་བལྟས་ལ་སྲིད་ཞི་དཔལ་འབྱོར་མའི་དབྱངས་རོལ་རྒྱུན་བཞིན། སྒྲུབ་ཁང་དུ་ལོག གྲལ་ལ་འཁོད་ནས། ཡེ་ཤེས་ལྔ་ལྡན་སོགས་མཇུག་ཆོག་བྱ་ཞིང་། བླ་མ་ཡི་དམ་ཆོས་སྐྱོང་ནོར་ལྷའི་བཀྲ་ཤིས་དང་། ཚེ་རིང་ནད་མེད་བསམ་དོན་འགྲུབ་པ་སོགས་ཤིས་པ་བརྗོད་པའི་ཚིག་དུ་མ་མེ་ཏོག་གི་ཆར་དང་བཅས་པའི་མཐར་རོལ་མོའི་སྒྲ་རྒྱ་ཆེར་བྱའོ།། །།ཞེས་པའང་ས་སྐྱ་པ་ཀུན་བློས་བྲིས།། །།

ཀུན་དགའ་བློ་གྲོས།
དམག་ཟོར་མདོས།

gy